"Verlede jaar het ek vir die eerste keer begin om 'n lys te maak van die boeke wat ek lees. Wow. 95. En baie het ek vergeet om in te sluit! Maar dit was lekker om terug te kyk oor die jaar en te sien watter temas/skryfstyle my getrek het! Ek hoop om hierdie jaar meer gedissiplineerd te wees en ek hoop om my vas te loop in goeie goeie goeie goeie (soos Reinhardt bid vir goeie drome) lékker boeke te lees. "
Wildvreemd (Carina Stander) - Nie geskryf in die tipiese styl waarvan ek hou nie, maar hier kon ek aanhou. Ek ken die omgewing, en alles word so mooi beskryf dat jy dit voor jou sien gebeur. 'n Interessante, boeiende verhaal.
Ons wag op die kaptein (Elsa Joubert) - Bietjie van 'n skande dat ek nou eers daarby uitkom? Ook nie my gewone leesstof, en ek moes maar aanpraat om deur te sit, maar die slot, o, wat kon toe daar gebeur? So baie om oor te dink.
'n Klein lewe (Wilna Adriaanse) - Wat 'n verrassende wending deur hierdie skrywer! Dis 'n andante - boek, heeltemal anders as haar ander fiksie. Weereens, omdat ek die omgewing ken, kon ek dit goed visualiseer. So 'n goeie verwoording van hoe 'n vrou die veranderende Suid-Afrika beleef het.
Seisoen van Genade (Alta Cloete) - Ek het aanvanklik gesukkel met Alta se drie "Geur"-boeke, tot ek besef het die boeke is elk in die toonaard/persoonlikheid van die hoofkarakter geskryf. Die "Seisoen"-reeks wat met Genade begin is vir my 'n verdieping van die vorige. Misleidend, met die mooie voorblad, kan dit maklik aangesien word vir net nog 'n liefdesverhaal, maar daar word regtig hartsdinge aangespreek in hierdie boek. Ek wag vir die volgende een.
Philida (Andre Brink) - Philida sal waarskynlik op elke tweede Afrikaanse leser se lysie beland. Ek sukkel met André Brink. " 'n Droë wit seisoen" is een van my top 10-boeke, maar die res kon my nog nie werklik roer nie. Philida is weer 'n lekker-lees, omstrede nagevors met die beurs wat baie meen iemand anders moes kry. Ek sê "lekker-lees", want die gaan vinnig, maar dis eintlik 'n hartseer verhaal, uit die slawetyd van die ou Kaap. O jete, die (Suid)-Afrikaner het baie om voor rekenskap te gee. Hierdie boek gee 'n beeld van hoe dinge daardie tyd gewerk het, wat jy eintlik nie wil sien nie, maar moet weet.
Die Folletts - "Pillars" het ek op aanbeveling van 'n lees-vriendin gelees; sy was reg, dis 'n grootse boek. "Lions" was weer heeltemal anders, maar vir my net so interessant. Ek sal weer 'n Follett in die oë kyk dié jaar, "Pillars" se opvolg lê reeds in die rak.
A Mango-shaped space (Wendy Mass) - Uiteindelik kry ek hierdie boek in die hande, 'n standaardboek vir almal met sinestesia. Dit kan ook gesien word as 'n jeugverhaal, maar vertel so mooi hoe sinestesia werk, uit die oogpunt van die jong meisie. Die titel 'n lieflike metafoor :-)
Baking Cakes in Kigali (Gaile Parkin) - Hoekom het ek dit nou eers gelees?? 'n Lieflike boek, dit gaan lig, maar nie lighartig nie, oor soveel seer, en gee ook 'n prentjie van die mooi wat daar wel bestaan in 'n verskriklike land.
The Top Prisoner in C-Max (Wessel Ebersohn) - Spanning is nie eintlik my genre nie, so hierdie was weer 'n buig van die grense, maar ek is bly ek het Ebersohn ontdek. Ek kon nie vinnig genoeg omblaai nie!
Eugene Terre'Blanche - my storie (Amos van der Merwe) - Hierdie is iets wat jy met moeite begin lees, want ET was so 'n omstrede figuur. Amos hanteer sy storie egter so goed en ten spyte van enige aversie wat jy mag voel vir die man en sy idees, is daar ook simpatie, want op die ou end was hy 'n eensame, ontnugterde man, met romatiese ideale wat hy nie kon realiseer nie.
My stapels staan reg vir 2013 - als wat oorgedra word al reeds uit 2011, 'n hoop nuwes wat deur 2012 aangekoop is, histeriese aankope nou op vakansie en lekker geskenke en leenboeke van my sisi.